የኢትዮጵያን ሰላማዊ የስልጣን ሽግግር አሜሪካ አደነቀች
በኢትዮጵያ የተካሄደው ሰላማዊ የስልጣን ሽግግር የሚደነቅ መሆኑን አሜሪካ አስታወቀች።ጠቅላይ ሚኒስትር ዶክተር አቢይ አህመድ በህዝብ ተወካዮች ምክር ቤት ተገኝተው ቃለ መሃላ ፈጽመው ከአቶ ኃይለማርያም ደሳለኝ የስልጣን ርክክብ አድርገዋል።በኢትዮጵያ የአሜሪካ ኤምባሲ የስልጣን ሽግግሩን አስመልክቶ በድረ-ገጹ ባወጣው መግለጫ የሕዝብ ተወካዮች ምክር ቤት በአገሪቷ ህገ መንግስት መሰረት ዶክተር አብይ አሕመድን የኢትዮጵያ ጠቅላይ ሚኒስትር አድርጎ መሾሙ የሚያስደስትና በአዎንታዊ መልኩ የሚቀበሉት ነው።ከአዲሱ ጠቅላይ ሚኒስትር ዶክተር አቢይ አህመድ ጋርም በኢትዮጵያና በአሜሪካ የጋራ ጉዳዮች ላይ በጋራ ለመስራት ያላቸውን ፍላጎትም ገልጿል።በኢትዮጵያ እየተመዘገቡ ያሉ ፈጣን ኢኮኖሚያዊና ዲሞክራሲያዊ ለውጦችን ለማስቀጠል በመንግስት እየተገበሩ ያሉ የለውጥ እርምጃዎች እንዲሳኩ ከኢትዮጵያ ጋር አብሮ ለመስራት ዝግጁ መሆኑን  ኤምባሲው አስታውቋል።(ኢዜአ)